Divadlo Alexandra Duchnoviča

Divadlo Alexandra Duchnoviča (po rusínsky Tеатeр Александра Духновіча) je divadlo, ktoré sa nachádza v Prešove a je jediným slovenským divadlom hrajúcim v rusínskom jazyku. História a poslanie Korene divadla siahajú až do polovice 20. storočia, keď po 2. svetovej vojne, v roku 1945, bolo v Prešove založené Ukrajinské národné divadlo. Divadlo sa zameriavalo najmä na šírenie divadelného umenia na severovýchode Slovenska medzi občanmi ukrajinskej a rusínskej národnosti. V roku 1990 bolo divadlo pomenované po Alexandrovi Duchnovičovi, vedúcej osobnosti národného obrodenia na východnom Slovensku a Podkarpatsku. V minulosti sa divadlo skladalo z dvoch súborov – činohra a folklórny súbor PUĽS (Poddukelský umelecký ľudový súbor). V súčasnosti tieto dva súbory existujú oddelene. Divadlo Alexandra Duchnoviča má na Slovensku ojedinelé postavenie. Jeho činnosť je zameraná na rozvoj a šírenie kultúry Rusínov na Slovensku, preto pôsobí najmä ako zájazdové divadlo. Každý rok Divadlo Alexandra Duchnoviča hosťuje na scénach po celom Slovensku a zúčastňuje sa mnohých domácich i zahraničných prehliadok. Činoherný súbor spočiatku hrával rusky, neskôr to bola modifikovaná ukrajinčina. Od polovice 90. rokov hrá Divadlo Alexandra Duchnoviča rusínsky – ako jediné divadlo na Slovensku a na svete. V repertoári divadla sa vystriedali zvučné mená zahraničných i domácich autorov – Anton Pavlovič Čechov, Fiodor Michajlovič Dostojevskij, William Shakespeare, Eugène Ionesco, Molière, Ivan Stodola, Blaho Uhlár, Karol Horák a iní. Najvýraznejšou osobnosťou divadla bol od 80. rokov dramaturg Vasiľ Turok. Divadlo spolupracuje s mnohými slovenskými režisérmi, napr. Rastislavom Ballekom, Matúšom Oľhom, Jakubom Nvotom, Braňom Mazúchom či Svetozárom Sprušanským. Ocenenia a nominácie 2001: DOSKY: Nominácia na Cenu za najlepší mužský herecký výkon: Eugen Libezňuk za úlohu Oblomova inscenácii románu I. A. Gončarova: Oblomov. 2003: DOSKY: Nominácia na Cenu za najlepší mužský herecký výkon: Eugen Libezňuk za úlohu Anjela inscenácii hry Miloša Karáska: Perón. 2003: DOSKY: Cena za najlepšiu scénickú hudbu: Michal Kořán za hudbu k inscenácii hry Miloša Karáska: Perón. 2006: DOSKY: Nominácia na Cenu za najlepšiu inscenáciu sezóny: Inscenácia hry A. P. Čechova Ujo Váňa. 2006: DOSKY: Nominácia na Cenu za najlepšiu réžiu: Svetozár Sprušanský za réžiu inscenácie hry A. P. Čechova Ujo Váňa. 2006: DOSKY: Nominácia na Cenu za najlepší mužský herecký výkon: Eugen Libezňuk za úlohu Vojnického inscenácii hry A. P. Čechova Ujo Váňa. 2006: DOSKY: Nominácia na Cenu za najlepší ženský herecký výkon: Vladmíra Brehová za úlohu Soňe inscenácii hry A. P. Čechova Ujo Váňa. 2006: DOSKY: Nominácia na Cenu za najlepšiu scénografiu: Alexandra Grusková za scénu k inscenácii hry A. P. Čechova Ujo Váňa. 2016: DOSKY: Nominácia na Cenu za najlepší mužský herecký výkon: Vasiľ Rusiňák za úlohu Veničky inscenácii hry podľa románu Venedikta Jerofejeva Moskva - Petušky (biblia alkoholika). Vedenie divadla umelecký riaditeľ divadla: Marián Marko umelecký šéf činohry: Ľubomír Mindoš Pozri aj Zoznam samosprávnych divadiel na Slovensku Iné projekty Commons ponúka multimediálne súbory na tému Divadlo Alexandra Duchnoviča Externé odkazy Divadlo Alexandra Duchnoviča Archivované 2022-03-31 na Wayback Machine; oficiálna stránka